ભાજપની રાજનીતિ સંઘના સુપ્રીમોના નિવેદન પર આધારિત હોય છે. મોહન ભાગવતે ૩૭૦ની કલમ રદ કરવાના મુદ્દે અને યુનિફોર્મ સિવિલ કોડના મુદ્દે મૌન રહેવું મુનાસિબ માન્યું છે, પરંતુ રામમંદિર મુદ્દે સંઘપરિવાર કહે છે કે સંતો-મહંતો અને હિંદુ સમાજની લાગણીને અવગણી શકાય નહીં. સ્મરણ રહે કે ડો.પ્રવીણ તોગડિયાએ વિશ્વ હિંદુ પરિષદના આંતરરાષ્ટ્રીય મહામંત્રીપદેથી રાજીનામું આપ્યું (કે અપાવ્યું– એ બાબત ગૌણ છે) છે, પરંતુ છેલ્લાં બે વર્ષથી રામમંદિર નિર્માણના મુદ્દે વિશ્વ હિંદુ પરિષદ આડી અને ઊભી– એમ બે ધરીમાં વહેંચાયેલી હતી. ડો.તોગડિયાનું જૂથ કટ્ટરવાદી અભિગમ અપનાવી મંદિર મુદ્દે કોઈપણ બાંધછોડ કરવા તૈયાર નહોતું જ્યારે અન્ય જૂથ, સમાધાનકારી વલણ અપનાવી સુપ્રીમ કોર્ટના ચુકાદાની રાહ જોવામાં માનતું હતું. ભાજપના અગ્રણી રહી ચૂકેલા અને હવે મોદી સરકાર દ્વારા સંસદમાં નિયુક્ત સાંસદ સુબ્રમણ્યમ્ સ્વામીએ દિવાળી બાદ મંદિરનિર્માણ શરૂ થશે એવી આગાહી કરી હતી. સ્વામી માનતા હતા કે સુપ્રીમ કોર્ટનો ચુકાદો સમયસર અને મંદિર નિર્માણની તરફેણમાં આવશે. અલબત્ત, આ કાનૂની દાવપેચમાં એક વર્ષનો સમય વ્યતીત થઈ ગયો. હવે આગામી તા.૨૯મી ઓક્ટોબરે સુપ્રીમમાં સુનાવણી થવાની છે ત્યારે ચુકાદો આવવામાં એક વર્ષનો વિલંબ થાય તો? સંઘપરિવારમાં હવે ધીરજ દેખાતી નથી. .